ועדת הכלכלה, כנסת 24, פרוטוקול מספר 214, 2022-03-22 09:30

מיכאל ביטון: בוקר טוב, ועדת כלכלה מתכנסת בפגרה כדי לטפל בסוגיות דחופות שעומדות על סדר היום הציבורי.

מיכאל ביטון: אנחנו מתחילים עכשיו בסדרת דיונים, הראשון ביניהם: הצעת תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות) (תיקון מס' 9), התשפ"ב-2022, שחלק ממנו זה גם פתיחת התיירות הימית וההפלגות.

מיכאל ביטון: תציגו את הרציונל הכללי, אחרי זה את השינויים.

טל פוקס: את הרציונל הכללי תציג אילנה גנס, אבל אני אגיד מה עשינו.

טל פוקס: מה שעשינו זה חובות על הפלגת נופש מעל 500 אנשים, נוסעים ואנשי צוות יחד.

טל פוקס: החובה המרכזית שנקבעה כאן זה חובה על נוסעים בהפלגת נופש חוזרת, שאותה הגדרנו כהפלגה מעל 72 שעות שלפחות חלק מהנוסעים עליה יוצאים מישראל וחוזרים מישראל, להיבדק ולהציג תוצאה שלילית מבדיקה שהם ביצעו במהלך 48 השעות לפני העלייה להפלגה.

מיכאל ביטון: איזה סוג בדיקה?

טל פוקס: בדיקת PCR, ותהיה חובה מקבילה על מפעיל הפלגת הנופש לבקש שיציגו לו את הבדיקות האלו לפני העלייה להפלגת הנופש.

טל פוקס: יהיה פטור למי שהחלים במהלך 60 הימים האחרונים והוכר בישראל כמחלים.

טל פוקס: זאת הקבוצה היחידה שיהיה לה פטור מהחובה הזאת.

טל פוקס: חובה נוספת שנקבעה כאן היא חובה למלא הצהרת בריאות במסגרת טופס נוסע נכנס.

טל פוקס: עד עכשיו כלי שיט - בניגוד לטיסה - לא היו צריכים הצהרת בריאות.

טל פוקס: עכשיו אנחנו אומרים שאם זאת הפלגת נופש של מעל 500 נוסעים, יהיה צריך הצהרת בריאות.

טל פוקס: מי שנמצא בהפלגת נופש שיוצאת וחוזרת לישראל, ממלא את הטופס הזה ואת הצהרת הבריאות לפני שהוא עולה מכאן, ומי שלא מתחיל כאן את המסע שלו, ממלא את הצהרת הבריאות הזאת שם, במקום שבו הוא מתחיל, בעצם לפני שהוא נכנס לישראל.

טל פוקס: יש חובה על הנוסע לא לעלות אם הוא לא עומד בכללים של הבריאות, ויש חובה למפעיל הפלגת הנופש לבדוק את זה שיש אישור על מילוי הטופס הזה.

טל פוקס: יש עוד שתי חובות למפעיל הפלגת נופש מעל 500 אנשים.

טל פוקס: חובה אחת היא ליידע את הנוסעים על החובות שלהם.

טל פוקס: הדבר הזה נדרש כי לא תמיד נוסע יודע אם הוא נמצא בהפלגת נופש שיש בה מעל 500 נוסעים.

טל פוקס: חובה שנייה היא לגבי נוסע שמפתח תסמינים בהפלגה שיצטרך לדווח למפעיל הפלגת הנופש ומפעיל הפלגת הנופש ידווח את זה למשרד הבריאות ולמפעיל הנמל.

טל פוקס: גם היידוע וגם הדיווח על התסמינים לא נחשבים לעבירה פלילית, אבל החובה להיבדק ולמלא טופס נוסע נכנס הן חובות שנקבעו לגביהן עבירות פליליות.

טל פוקס: נקבעו גם עבירות מינהליות של קנסות, כי המטרה היא לאכוף את החובות האלו לא בצורה של עבירה פלילית וחקירה פלילית אלא בצורה של קנסות מינהליים.

טל פוקס: יש עוד שינויים שקשורים למקור של התקנות האלו, כי התקנות האלו הן תקנות תעופה שעכשיו הפכו לתקנות תעופה והפלגות נופש.

טל פוקס: יש פה כמה שינויים שביקש רת"א.

טל פוקס: אחד, הפחתה והגבלה של הקנסות שניתנים על עבירה של מילוי טופס נוסע נכנס על ידי המפעיל האווירי.

טל פוקס: בשנה וחצי האחרונות הייתה הצטברות של קנסות מאוד גדולים, היה אפשר לתת קנס על כל בן אדם שלא בדקו לגביו את הצהרת הבריאות.

טל פוקס: שינוי נוסף הוא לגבי אוורור, התאמה לכללים הבינלאומיים.

טל פוקס: שינוי נוסף זה הארכת התוקף ב-42 ימים.

טל פוקס: עכשיו המקסימום האפשרי הוא 42 ימים, כי עברנו ממצב חירום למצב מיוחד.

אילנה גנס: אני רוצה להזכיר את הרציונל המקצועי מדוע אנחנו מטילים חובות שלא קיימות היום בעולם התעופה.

אילנה גנס: החובות שהטלנו במסגרת עדכון התקנות לגבי הפעלה של הפלגות נופש בכלי שיט הן שונות בגלל אופי הפעילות.

אילנה גנס: ראינו במדינות אחרות בעולם שבהן התקיימה פעילות של כלי שיט במהלך השנתיים האלה שהסיכון שונה מבחינת משך החשיפה, מספר האנשים שנחשפים אליהם, ולכן בתקנות זה חל רק על הפלגות שיוצאות מעל 72 שעות עם מעל 500 אנשים.

אילנה גנס: זה שונה מהותית לעומת טיסה, כי בטיסה לא מדובר בכמויות כאלו, הטיסות הכי ארוכות לא מגיעות אפילו ל-24 שעות.

אילנה גנס: אנחנו מבקשים לעשות בדיקת PCR לפני העלייה לכלי שיט.

אילנה גנס: אחת הפרקטיקות המקובלות בעולם הייתה להפעיל מדיניות של תו ירוק, אבל היום ביטלנו את הנחיות התו הירוק לאור הירידה במוגנות החיסונית של מחוסנים ומחלימים.

אילנה גנס: החובה של ביצוע בדיקת PCR ומילוי טופס הצהרת בריאות חלה על כל מי שעולה לכלי שיט, ללא קשר לסטטוס חיסוני, על מנת לוודא שאנשים באמת מרגישים טוב.

אילנה גנס: ראינו לא מעט דיווחים מגורמי בריאות אחרים בעולם שההתמודדות במהלך הפלגה ארוכה עם אנשים שלא חשים בטוב ולא יכולים להשתתף בחלק מהפעילויות זה משהו שמגביל, וגם רוב גדול מהפעילויות במהלך הפלגת הנופש הן לא פעילויות שאנשים עוטים בהן מסכות.

אילנה גנס: אלה האמצעים שלדעתנו היה נכון להחיל, בניגוד לחובות שלא קיימות היום בעלייה לכלי טיס.

טל פוקס: מכיוון שיש קושי לקבוע כללים נוקשים לפעילות בזמן הפלגה בגלל שהספינות האלו מפליגות עם דגל זר ולא נמצאות בשטח ישראל, החובה היא להיבדק כשאתה בשטח ישראל, לפני שאתה יוצא.

טל פוקס: אחר כך אנחנו יודעים שיש קושי גדול לאכוף הוראות שונות.

מורן מנו: במשך שנתיים ענף ההפלגות בישראל לא פועל, אין אנייה נכנסת ואין אנייה יוצאת, בניגוד למה שקרה במדינות העולם.

מורן מנו: אם מסתכלים על אירופה, אז באירופה ענף ההפלגות עבד, יצאו מאות הפלגות, יצאו מאות אלפי נוסעים.

מורן מנו: כנ"ל גם בארצות הברית.

מיכאל ביטון: לא שמעתי על הבעיה הזאת, לא הגיעה לשולחני הדרישה להפעיל את העולם הזה.

מורן מנו: שלחנו מכתבים לכל הנוגעים בדבר, עד רמת ראש ממשלה.

מורן מנו: היום המדינה מבקשת להגביל את תחום הפלגות הנופש, כמו שציינו, אל מול התעופה.

מורן מנו: אנחנו חיים בענף תיירות שבו לצרכן יש אפשרות לטוס בחבילת נופש, לצאת לקונצרטים בחו"ל, לאירועים בחו"ל, לאירועים הומי אדם שנערכים לפעמים במלונות עם אלפי משתתפים.

מורן מנו: במקרים האלה למדינת ישראל אין שליטה על מה קורה לאותו אדם שיוצא מישראל, למי הוא נחשף, איך הוא נחשף.

מורן מנו: פה מבקשים מאיתנו בדיקה 48 לפני ההפלגה, מעבר לסטנדרט המקובל בארץ של נוסע שיוצא ולא צריך לעשות כלום.

מורן מנו: גם כשהיו בדיקות ביציאה מישראל, הן היו 72 שעות, הן לא היו 48 שעות כמו עכשיו.

מורן מנו: זה יקשה על הציבור הדתי אם יוצאת הפלגה ביום ראשון והוא צריך לעשות בדיקת PCR.

מורן מנו: אנחנו חושבים שצריך להתייחס אלינו בדיוק כמו שמתייחסים לתעופה.

מורן מנו: מי שאנחנו צריכים להיות כפופים אליו אלו מדינות היעד.

מורן מנו: מדינות היעד מכתיבות, הן מקבלות את הסיכון של הנוסע הישראלי שנכנס אליהן.

מורן מנו: ברור לי שכשאדם נכנס לארץ הוא צריך לעשות PCR כמו שמקובל בשדה התעופה.

מורן מנו: אם אתם מאשרים את זה, אפילו שאנחנו חושבים שזה לא תקין כי זה מחריג אותנו, זה מפלה אותנו לרעה, מקשה עלינו בתחרות ומעלה את יוקר המחייה, אז יש לנו הערות.

מורן מנו: יש פה גם קונפליקטים מול הדרישות בחו"ל.

מורן מנו: הדרישות ביוון, לצורך העניין, הן בדיקת אנטיגן 24 שעות לפני ההפלגה.

מורן מנו: אני אצטרך לעשות גם בדיקת PCR 48 שעות לפני וגם בדיקת אנטיגן כדי לצאת מהארץ?

מיכאל ביטון: הייתה ביניכם התדיינות לפני תיקון התקנות?

מורן מנו: הייתה התדיינות, אבל את התקנות קיבלנו שלשום בערב דרך התאחדות סוכני הנסיעות, לא באופן ישיר.

מורן מנו: התארגנו מהרגע להרגע לצאת לפגישה הזאת.

מורן מנו: בדבר כזה שהוא קריטי לא היינו בלופ.

מיכאל ביטון: בעיצוב התקנות האלו היה לכם דיאלוג איתם?

טל פוקס: היה דיאלוג.

טל פוקס: הנושא של בדיקה זה משהו שדיברנו כל הזמן שנרצה לבקש, זה לא משהו חדש.

מיכאל ביטון: אבל עכשיו אתם רוצים לפתוח תחום חדש.

טל פוקס: השיח היה תמיד שנרצה לבקש בדיקה.

טל פוקס: אני לא יודעת לגבי אופי הבדיקה, את זה אפשר לברר.

מיכאל ביטון: השיח של מי?

מיכאל ביטון: מי דיבר עם מי?

אילנה גנס: של מכלול תעופה במשרד הבריאות.

מיכאל ביטון: עם מי הוא דיבר?

מיכאל ביטון: אין הרבה גורמים שמפעילים ספינות שיט בישראל.

מיכאל ביטון: האם היה לכם בשבועות האחרונים שיח עם הגורמים האלה לפני שפרסמתם את התקנות?

משה מנו: לא היה שום שיח.

משה מנו: קיבלנו אתמול את הצעת התקנות חתומה על ידי ראש הממשלה.

משה מנו: שנתיים אנחנו מתחננים, מבקשים שישבו איתנו.

מיכאל ביטון: מי אחראי על עיצוב התקנה הזאת?

מיכאל ביטון: מי הגורם הבכיר ביותר שהתעסק בזה?

טל פוקס: אין פה גורם בכיר, יש פה עבודה משותפת של אנשי הממשלה.

מיכאל ביטון: איזה משרדים?

טל פוקס: משרד הבריאות, רשות הספנות ורשות האוכלוסין וההגירה.

טל פוקס: כמובן שהדרישה היא קודם כל בריאותית של משרד הבריאות, זו בקשה שלה.

מיכאל ביטון: כמה מפעילי קרוזים כאלה יש בארץ?

מיכאל ביטון: בודדים, לא?

מיכאל ביטון: מתי הייתה הפעם האחרונה שישבתם איתם לפני פרסום התקנות כדי להגיד להם: אנחנו פותחים את העולם הזה, זה הכיוון שלנו, מה יש לכם להגיד?

מיכאל ביטון: האם היה שלב כזה בחודש, חודשיים האחרונים?

משה מנו: לא היה.

מיכאל ביטון: למה?

אסיה גינוס: אכן, כפי שנאמר, ניהלנו שיחות רבות עם הגורמים, גם עם הנציגים שנמצאים כאן בדיון.

מיכאל ביטון: מתי?

אסיה גינוס: השיחות האחרונות שהתקיימו היו בסוף חודש ינואר.

מיכאל ביטון: האם כשהיה את השיח היה בכוונתכם לפתוח את הענף הזה?

מיכאל ביטון: זה היה שיח על פתיחת הענף.

מיכאל ביטון: האם הנחתם בפניהם בינואר טיוטה או כיוון של התקנות, עקרונות?

אסיה גינוס: טיוטה כמשהו כתוב לא הונחה, אבל בהחלט דובר על כך שככל הנראה נבקש בדיקת PCR לפני העלייה.

אסיה גינוס: דובר על זה לא פעם ולא פעמיים.

אסיה גינוס: זה משהו שהיה על הפרק.

מיכאל ביטון: שנתיים יש תחום שהוא תקוע, שהוא סובל, שהוא מופלה ביחס לטיסות ונופש.

מיכאל ביטון: אם אתם רוצים לפתוח אותו ולהביא תקנה, מה הבעיה לעשות פגישה שבועיים לפני, חודש לפני, כדי שהיא תבוא מוסכמת יותר, מבושלת יותר?

מיכאל ביטון: זה גם לא 100 גופים.

מיכאל ביטון: מדובר בשלושה, ארבע, חמישה גופים.

מיכאל ביטון: הממשלה מדברת כל הזמן על שיתוף ציבור, על תהליכים ראויים של חשיפה, מועדי חשיפה, חקיקה בצורה סדורה לציבור.

מיכאל ביטון: זה לא נושא שהגיע פתאום.

מיכאל ביטון: כנראה שהתקנה הזאת תגיע אלי שוב, לכן עד אז תעבדו נכון, תקראו לבעלי העניין לפגישת הכנה חודש לפני, תקבלו הערות על בסיס מסמך כתוב.

מיכאל ביטון: אם אתם מביאים תקנה שנחשפת לציבור ימים ספורים לפני, באותו קצב אנחנו יכולים לאשר אותה, אבל כרגע היא לא מבושלת, היא לא מספיק קיבלה התייחסויות.

מיכאל ביטון: אני רוצה שתפיקו לקחים לפעם הבאה.

מיכאל ביטון: טלי לאופר, מנכ"לית התאחדות משרדי הנסיעות.

טלי לאופר: בשם התאחדות משרדי הנסיעות וכל החברות בישראל שעוסקות בשיט אני רוצה, אדוני, לקרוא לך ולוועדה לא לאשר את התקנות האלו ככה, אלו תקנות שיוצרות אפליה חמורה ומכבידה על גופים שגם ככה ספגו את המכה הכי קשה במהלך כל השנתיים.

טלי לאופר: אנחנו מדברים על ישראלים שיוצאים מהארץ במשותף וחוזרים במשותף.

טלי לאופר: במה זה שונה ממלון שמופעל בארץ שמכיל מעל 500 ישראלים?

טלי לאופר: במה זה שונה ממלון בחו"ל שישראלי נוסע אליו ונכנס אליו?

טלי לאופר: במה זה שונה מטיסות לחו"ל, מאצטדיונים ומאולמות אירועים בארץ?

טלי לאופר: הצורך לעשות את הבדיקה היא אפליה לא הוגנת, לא ראויה, על גבול הלא חוקית.

טלי לאופר: בוא נבין שהענף הזה מתמודד בתחרות עם יתר ענפי התיירות, מתחרה בטיסות לחו"ל, מתחרה במלונות בארץ, אבל רק הוא נדרש לדבר הזה.

טלי לאופר: הדבר הזה פוגע גם בחברות השיט הישראליות, כמו מנו ספנות שספגו מכה כל כך קשה, וגם בחברות שיט בינלאומיות שרוצות להפוך את ישראל לבסיס שלהן.

טלי לאופר: מה הן מציעות לישראלי?

טלי לאופר: הן מציעות לו בהפלגת שיט משהו שנתפס כמלון בחו"ל או כמלון בארץ.

טלי לאופר: זה מה שהם רוצים להציע, רק אנחנו מקשים עליהם.

טלי לאופר: על אניות השיט יש פרוטוקולים מאוד מחמירים שעוזרים לשמור על הבריאות, אם בנושא של מסנני אוויר, עטיית מסכות, הגשה עצמית.

טלי לאופר: כל ענף השיט בעולם הולך לקראת הקלה מוחלטת ושוויון בהשוואה ליתר ענפי התיירות.

טלי לאופר: אדוני, אני ממש מבקשת מהוועדה וממך לא לאשר את התקנות כפי שהן, יש כאן אפליה פסולה.

מיכאל ביטון: תראו, התקנה הזאת אמורה להחזיר ענף לפעילות.

מיכאל ביטון: הם צריכים את התקנה הזאת, אבל הם צריכים אותה בתנאים סבירים שאפשר לחיות איתם.

איל אטיאס: אנחנו מגיעים לפה עם אנייה שהיא שליש ישראלים, שני שליש תיירים.

איל אטיאס: אנחנו תומכים בכל מה שנאמר לגבי הישראלים, על כך שהאפליה אינה במקומה, הבעיה שלנו היא לגבי התיירים שנדרשים לבצע 72 שעות לפני בדיקת PCR מהנמל האחרון.

איל אטיאס: צריך לזכור שהאנייה עוברת חמישה נמלים עד שהיא חוזרת לארץ, כשהתייר יכול להחליט לרדת בנמלים האלה או לא לרדת בנמלים האלה.

איל אטיאס: להכריח אותנו להוריד את כל האנשים מהאנייה 72 שעות לפני בקושדסי תורכיה, למשל, שזאת התחנה האחרונה שלנו כדי לבצע בדיקת PCR, זה דבר שצריך לבחון אותו.

איל אטיאס: למה לתייר שהחליט לא לרדת באחת התחנות צריך לעשות בדיקת PCR?

איל אטיאס: גם את הדברים האלה צריכים לבחון.

איל אטיאס: אנחנו מבקשים שתייר יעשה את הבדיקה 72 שעות לפני שהוא יעלה לקרוז, לא משנה איפה הוא עלה, ולא בנמל האחרון.

איל אטיאס: זה לא דבר שנמצא בתקנות, זה נמצא בהערות לתקנות.

מיכאל ביטון: אם אין התייחסות בתקנות, זה לא רלוונטי.

איל אטיאס: יש התייחסות במסמך הזה.

מיכאל ביטון: זה חייב לקבל תוקף בתקנה עצמה, לא בהסברים.

אביגל כספי: ההערה שנשמעה מוסדרת בסט תקנות אחר שנדון בוועדת חוקה.

אביגל כספי: כל עניין הבדיקות בכניסה לישראל שאינן בכלי תעופה נדון בוועדת החוקה, בתקנות אחרות, לכן נוצר מן מצב שמאשרים פה צלע אחת אבל לא צלע אחרת.

אביגל כספי: פעם ראשונה שיש תקנות מהסוג הזה שמאושרות בפרוצדורה שונה בעקבות הכרזה על מצב בריאותי מיוחד החל מ-1 במרץ ובעקבות תיקון מס' 11.

אביגל כספי: תיקון מס' 11 אומר כך: "ועדה של הכנסת רשאית להשאיר את התקנות המוצעות, כולן או חלקן, לאשרן, לשנות את תוקפן, בתנאי שייקבע בהן שינויים בתוך חמישה ימים ממועד הבאתן לאישורה".

אביגל כספי: ברגע שהוועדה מאשרת זה חוזר לממשלה ומתפרסם ברשומות, אלא אם כן הממשלה לא מאשרת.

טל פוקס: תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות) (תיקון מס' 9), התשפ"ב-2022 בתוקף סמכותה לפי סעיפים 4(א)(2), 12 ו-23 עד 25 לחוק סמכויות מיוחדות להתמודדות עם נגיף הקורונה החדש (הוראת שעה), התש"ף-2020 (להלן - החוק), ובאישור ועדת הכלכלה של הכנסת או אישור הכנסת, מתקינה הממשלה תקנות אלה: תיקון 1.

טל פוקס: בתקנות סמכויות מיוחדות להתמודדות עם נגיף הקורונה החדש (הוראת שעה) השם (הגבלות על הפעלת שדות תעופה וטיסות), התש"ף-2020 (להלן – התקנות העיקריות), בשם התקנות, במקום "וטיסות" יבוא "טיסות והפלגות נופש".

טל פוקס: תיקון 2.

טל פוקס: בתקנה 21(א) לתקנות העיקריות, בפסקה (2), בסופה יבוא "אם נוסעים שוהים תקנה בכלי הטיס על הקרקע מעל 30 דקות".

טל פוקס: 21 הוספת 3.

טל פוקס: אחרי תקנה 32 לתקנות העיקריות יבוא: פרק ג1 "פרק ג1: הפלגת נופש הגדרות 32א.

טל פוקס: בפרק זה – "הפלגת נופש" – כלי שיט המורשה, לפי המסמכים שהוציאה לו מדינת הדגל או חברת הסיווג, להשיט מעל 500 נוסעים ואנשי צוות כלי השליט; "הפלגת נופש חוזרת" – הפלגת נופש שאוספת נוסעים שעולים לראשונה על הפלגה זו בנמל בישראל, יוצאת אל מחוץ לתחומי המדינה ולאחר מכן חוזרת לישראל, ונמשכת יותר מ-72 שעות ממועד ההפלגה מישראל עד למועד העגינה בחזרה בנמל בישראל; "הפלגת נופש נכנסת" – הפלגת נופש שנמל הפקידה הבא שלה הוא נמלא בישראל, למעט הפלגת נופש שכל הנוסעים עליה הם נוסעים בהפלגת נופש חוזרת; "מפעיל הפלגת נופש" – הגורם מטעם בעל כלי השיט או מטעם חוכר כלי השיט המטפל מטעמם בהפעלת כלי השיט בהפלגת נופש בעת שהייתו בנמל בישראל; "צוות כלי שיט" – צוות כהגדרתו בחוק הספנות (ימאים), התשל"ג-1973;

אביגל כספי: הפלגת נופש מוגדרת ככלי שיט, אבל הכוונה היא להפלגה בכלי שיט.

אביגל כספי: בהפלגת נופש חוזרת, בגלל שהזמן שלה יכול להיות משוער ולא ידוע, הצעתי שבמקום "שנמשכת יותר מ-72 שעות", יהיה "ומשכה המתוכנן עולה על 72 שעות".

אביגל כספי: בהגדרת הפלגת נופש עדיף לכתוב את המילים "למעט הפלגת נופש שאיננה אוספת נוסעים מנמל שאינו בישראל" מאשר לחזור להגדרה של הפלגת נופש חוזרת.

אביגל כספי: השתמשו בהגדרת הפלגת נופש במונחים של מדינת הדגל וחברת הסיווג, רק לא הגדירו אותם, לכן אני מציעה להגדיר כפי שהם מוגדרים בתקנות הנמלים (בטיחות השיט), תשמ"ג.

אביגל כספי: אני מבקשת את ההתייחסות של רשות הספנות, אני רוצה לוודא שזאת ההגדרה הנכונה שאליה התכוונו.

מיכאל ביטון: מקובלות עליכם ההערות האלו?

טל פוקס: כן.

מיכאל ביטון: אז תטמיעו אותן בתוך הנוסח הסופי.

מורן מנו: כל עוד ההפלגה התחילה בארץ החשיפה היא רק לקהל הישראלי.

מורן מנו: החשיפה למדינה אחרת מגיעה רק בהגעה ליעד הראשון, לכן הספירה של 72 שעות צריכה להיות רק החל מההגעה ליעד הראשון עד החזרה לארץ.

טל פוקס: אני מבינה שהחשש הוא מחשיפה של הישראלים אחד לשני.

טל פוקס: דווקא כשיש חשיפה ממושכת גם בשינה, גם באכילה, גם בפעילויות נוספות, המועד הרלוונטי הוא המועד של היציאה מישראל.

טל פוקס: החשיפה שמנסים למנוע היא החשיפה לכמות גדולה מאוד של ישראלים.

משה מנו: אצלנו יש רק ישראלים, אין לנו תיירים זרים.

משה מנו: החשיפה של הנוסעים היא כמו החשיפה באצטדיון, באולם קולנוע, באולם אירועים, במלון בישראל, אין שום הבדל.

אילנה גנס: יש הבדל גדול, כי במלון בישראל כשאדם לא מרגיש טוב הוא הולך לעשות בדיקה ויוצא משם.

משה מנו: אצלנו יש שני רופאים, אחיות, לכן אין שום בעיה לעשות בדיקה.

מיכאל ביטון: לקחתם בחשבון את העובדה שיש לו תשתית בריאותית באנייה?

אילנה גנס: אנחנו מכירים את זה.

משה מנו: איך אתם מכירים אם לא דיברתם איתנו?

אילנה גנס: במלון אתה לא משאיר אדם מאומת, אתה מעביר אותו למקום בידוד כפי שנדרש.

משה מנו: אבל אנחנו כל יום בנמל, כל כמה שעות אנחנו בנמל.

משה מנו: אם הוא חולה, הוא יישב בבית חולים באנייה בבידוד, כאשר אחרי כמה שעות הוא מגיע לקפריסין.

משה מנו: אנחנו לא נוסעים להוואי.

טל פוקס: אנחנו לא חושבים שתשאיר אותו בקפריסין.

מורן מנו: אנחנו לא ממציאים פה את הגלגל.

מורן מנו: ענף הקרוזים עובד בעולם, הפרוטוקולים של ה-EU, של gate way ושל ה-CDC האמריקאים קיימים ועובדים.

מורן מנו: יש נהלי בידוד, יש נהלי פינוי.

מיכאל ביטון: אילנה, התבססתם על מודלים בעולם?

מיכאל ביטון: הסתכלתם מה עושים בעולם בנושא הזה?

אילנה גנס: הסתכלנו לאורך כל הדרך על מודלים קיימים.

מיכאל ביטון: זה דומה למה שעושים בעולם?

אילנה גנס: לא נכון להעתיק את המודלים, כי המדיניות לגבי בדיקות ולגבי בידוד במדינות שונות מאוד מאוד שונה.

אילנה גנס: אתה לא יכול להסתכל רק על הקרוז ורק על הבדיקה, צריך להסתכל על הקונטקסט הכולל של מדינות, כי יש היום מדינות שלא מחייבות בדיקות, שלא מחייבות PCR ואנטיגן.

מיכאל ביטון: משה, מורן ואטיאס, אם הייתי יודע שזה לא פוגע בכם לא להתקדם עם התקנה עכשיו, הייתי מעכב את הכל.

מיכאל ביטון: אתם מעדיפים שלא תהיה תקנה?

משה מנו: אם התקנה לא טובה, עדיף שלא תהיה תקנה, אנחנו יכולים לעבוד גם בלי תקנה.

מיכאל ביטון: איך תעבוד בלי תקנה?

מורן מנו: יש לנו מכתב מה-17 בפברואר ממשרד הבריאות שמאפשר לנו לפעול לפי התקנות הקיימות של תעופה.

מורן מנו: אין בעצם מגבלה על תחום הקרוזים.

מיכאל ביטון: יש לך מכתב שמאפשר לך לעבוד כמו תעופה?

מורן מנו: אני יכול לתת לך אותו.

מורן מנו: אין הוראה שאומרת שאסור לענף הקרוזים להפליג.

טל פוקס: זה מכתב ממני.

טל פוקס: המכתב הזה אומר שאין איסור בתקנות על עבודה של קרוזים.

טל פוקס: עכשיו אנחנו מבקשים להטיל הגבלות, לא לאסור.

מיכאל ביטון: מה קרה מאז המכתב עד היום?

טל פוקס: במכתב עצמו כתבנו שכל ההגבלות ייבחנו בהתאם למצב התחלואה, בהתאם לצורך, ושאם יידרש יותקנו תקנות.

מיכאל ביטון: מהמכתב ועד היום הם היו יכולים להוציא קרוזים לפי תקנות התעופה?

טל פוקס: כן.

מיכאל ביטון: זה המצב החוקי האמיתי.

מיכאל ביטון: עכשיו אתם רוצים תקנה מיוחדת עבורם שלא תיאמתם איתם.

טל פוקס: זה לא נכון שלא תיאמנו.

מיכאל ביטון: את היית מעורבת בזה?

מיכאל ביטון: אסיה אמרה שהפגישה האחרונה שלה איתם הייתה לפני חודשיים, וזה היה בלי טיוטת נוסח, בלי כלום.

טל פוקס: היו, למיטב ידיעתי, המון שיחות טלפוניות במשך התקופה הזאת.

מיכאל ביטון: כמה זמן הנוסח הזה קיים?

טל פוקס: הוא עכשיו נוצר, הוא עכשיו בגיבוש.

מיכאל ביטון: כמה זמן הוא קיים אצלכם כטיוטה?

טל פוקס: ביום חמישי העברנו אותו לממשלה.

מיכאל ביטון: כדי שיהיה משהו ביום חמישי מישהו היה צריך לכתוב את זה ביום ראשון.

מיכאל ביטון: למה לא אמרו להם: זה הנוסח, תעירו הערות לפני שנעביר את זה לממשלה?

מיכאל ביטון: יש שלושה שחקנים בתחום הזה בכל ישראל, הרבה פחות מחברות תעופה, הרבה פחות מכל תחום אחר, לא יכולים היו לעשות איתם פגישה מקדימה?

מיכאל ביטון: אנחנו נקיים את הדיון הזה מחר בשעה 12:30.

מיכאל ביטון: אני מבקש שנציג מכל משרד ישב עוד היום עם שלוש החברות האלו על מנת לראות מה כואב להן, מה מדאיג אותן, איפה הן מרגישות מופלות, איפה אפשר להגמיש ולהיות יצירתי ולהקל עליהן.

מיכאל ביטון: אני מבקש להטמיע את ההערות של היועצת המשפטית שלנו בנוסח.

מיכאל ביטון: אני רוצה לתת הזדמנות לנציג השלישי של החברה לבוא לפה עוד שעה, עוד שעה וחצי כדי שתשבו גם איתו.

מיכאל ביטון: הם לא יקבלו את כל מה שהם רוצים.

מיכאל ביטון: תביאו לי נוסח סופי שרק נקריא אותו.

מיכאל ביטון: טל, תעדכני אותי בערב על האזורים הלא מוסכמים.

מיכאל ביטון: תעדכני אותי אחרי שבאתם לקראת, אחרי שבדקתם והקשבתם לגבי הדברים הלא מוסכמים.

מיכאל ביטון: בשיחה בינינו אני אגיד לך איפה אנחנו מגבים אתכם, איפה אני רוצה לכווץ אתכם עוד קצת.

מיכאל ביטון: אם היינו עושים את זה מראש, היה יותר קל היום.

מיכאל ביטון: אל תתעסקו בדקדוקי עניות של סעיפים שוליים שאמנם לא עוברים לכם בגרון אבל איכשהו אפשר לבלוע אותם, תנסו להשפיע על דברים שחשובים לכם על מנת להקל על הענף הזה.

מיכאל ביטון: את מה שתגיעו להסכמות אני מאשר אוטומטית, את מה שלא הסכמתם עליו טל תציג לי ואני אגיד איפה אני מסכים איתה ואיפה אני רוצה עוד תיקון קטן.

מיכאל ביטון: מחר אנחנו רק נקריא ונאשר, לא יהיה דיון.

מיכאל ביטון: תראו, סך הכל מדובר בענף מצומצם עם מעט שחקנים שסבל שנתיים, ההוגנות זה להקשיב לו לפני שמוציאים מסמך.

מיכאל ביטון: עשיתם איזה דיאלוג איתם שהוא לא דיאלוג עדכני על בסיס טיוטת תקנה, הוא דיאלוג כללי, פינג פונג של קשיים.

מיכאל ביטון: אם יש תקנה, מציגים את זה לשלושה גופים, מקבלים פידבק אם מסכימים או לא מסכימים, מכווצים את האזורים הלא מוסכמים, ומשאירים לוועדה להכריע בקצת שנשאר, לא בהכל.

מיכאל ביטון: אנחנו רוצים לפתוח את הענף, אבל אנחנו ברמת אי הסכמות גבוהה מידי.

מיכאל ביטון: המכתב ששלחת, טל, הוא בשורה מבחינתם, הוא אפשר להם לצאת לדרך.

טל פוקס: המכתב לא שינה את המצב המשפטי, הוא רק הסביר.

מיכאל ביטון: נכון להיום הם יכולים לעשות נופש על בסיס תקנות תעופה.

טל פוקס: זה לא על בסיס תקנות תעופה, זה על בסיס תקנות חובת ביצוע בדיקה.

מיכאל ביטון: אבל הם יכולים לעשות היום - -

טל פוקס: אנחנו חושבים שזה לא יהיה טוב, אנחנו חושבים שצריך להוסיף את ההגבלות.

מיכאל ביטון: את רוצה להוסיף, להחמיר.

טל פוקס: נכון.

מיכאל ביטון: אני רוצה מידתיות, הוגנות, הקשבה, גמישות ויצירתיות.

מיכאל ביטון: יש לכם מעט זמן לעשות את זה, אני סומך עליכם.

מיכאל ביטון: אני נועל את הדיון, מחר נמשיך אותו.